
סדר היום:
1.
תקנות התעבורה (תיקון מס' ...), התשס"ח-2008, תיקונים לחלק ד' לתקנות בדבר רכב אספנות, רכב לא תקין, איסור התקנת לוחות ברכב כבד וטכוגרף

נכחו:


חברי הוועדה: 


אופיר אקוניס – היו"ר 

מוזמנים:
 

עוזי יצחקי
-
סמנכ"ל בכיר תנועה, משרד התחבורה והבטיחות בדרכים

חנניה אפנג'ר
-
מנהל מחוז רישוי באר-שבע והנגב, משרד התחבורה והבטיחות בדרכים

שמעון ולינסקי
-
מנהל אגף הרכב, משרד התחבורה והבטיחות בדרכים

רן פינקל
-
ראש תחום מחלקת מוסכים, משרד התחבורה והבטיחות בדרכים

עו"ד חוה ראובני
-
סגנית היועמ"ש, משרד התחבורה והבטיחות בדרכים

ד"ר דן לינק
-
ראש מינהלת תשתיות ותנועה, הרשות הלאומית לבטיחות בדרכים

עו"ד עמי רוטמן
-
יועץ משפטי, הרשות הלאומית לבטיחות בדרכים

מרב רפאלי
-
מנהלת תחום פניות הציבור, הרשות הלאומית לבטיחות בדרכים

עו"ד חיים אמיגה
-
ע' יועמ"ש, המשרד לביטחון פנים

מפקח רוית הופמן
-
תובעת מדור תביעות, את"ן, המשרד לביטחון פנים

פקד שגית שועלי
-
תובעת מדור תביעות, את"ן, המשרד לביטחון פנים

עו"ד גל קפלן-הראל
-
יועמ"ש, יחידת אתגר, משטרת ישראל, המשרד לביטחון פנים

צבי יוזנט
-
מנכ"ל איגוד קציני הבטיחות והתעבורה

יוסי רחמני
-
איגוד קציני הבטיחות והתעבורה

גבי בן הרוש
-
יו"ר מועצת נהגי המשאיות הארצית, יו"ר מועצת המובילים והמסיעים

משה יהודה
-
חבר הנהלה, מועצת המובילים והמסיעים

שוקי שדה
-
מנכ"ל ארגון חברות ההסעה

נחום קדמיאל
-
יו"ר מועדון החמש (רכבי אספנות)

עמיר אלמגור
-
מועדון החמש (רכבי אספנות)

זאב ולדימיר טנדט
-
הנהלת אספני כלי הרכב הארצישראלים

חיים סירי
-
הנהלת אספני כלי הרכב הארצישראלים

בני זוהר
-
יו"ר ארגון אספני רכב YELLOW-65

אריה כרנדיש
-
ממונה על הבטיחות, התאחדות חקלאי ישראל, המרכז החקלאי

אביהו בן-נון
-
דירקטור, חברת יוניברסל מוביליטי טכנולוגי

אסף אגמון
-
מנכ"ל חברת יוניברסל מוביליטי טכנולוגי

רון קהתי
-
סמנכ"ל שיווק, חברת יוניברסל מוביליטי טכנולוגי

ייעוץ משפטי:  
איתי עצמון


נועה קברטץ (מתמחה)

מנהלת הוועדה:
לאה ורון

רשמת פרלמנטרית: אירית שלהבת
תקנות התעבורה (תיקון מס' ...), התשס"ח-2008, תיקונים לחלק ד' לתקנות בדבר רכב אספנות, רכב לא תקין, איסור התקנת לוחות ברכב כבד וטכוגרף

היו"ר אופיר אקוניס:

 
אני פותח את הישיבה השלישית של ועדת הכלכלה. על סדר היום תקנות התעבורה (תיקון מס' ...), התשס"ח-2008, תיקונים לחלק ד' לתקנות בדבר רכב אספנות, רכב לא תקין, איסור התקנת לוחות ברכב כבד וטכוגרף. אלה בעצם שלושה דברים שונים. 

 
נתחיל בנושא רכבי אספנות. אני מבקש שכל מי שנוגע לרכבי אספנות יישב ליד השולחן ולא ביציעים. אני מבקש שתציגי את התקנות בכל הנוגע לרכב אספנות ואז נשמע את כל ההערות, אם יש כאלה, ונתקדם. 

חוה ראובני:


רכב אספנות הוא רכב שגילו 30 שנים לפחות ושנרשם ככזה. כלומר אין חובה לרשום כל רכב שגילו 30 שנים כרכב אספנות. זה בחירה מסוימת של בעל הרכב. הוא יכול להיות רכב עד 12,000 קילוגרם. הפועל היוצא מזה הוא, מצד אחד הקלות כלשהן באגרת רישוי ברישום הזה, ומצד שני הגבלות כלשהן על השימוש בו. 

היו"ר אופיר אקוניס:


 כלומר בעל רכב שגילו 30 שנים לפחות צריך לבקש לראות אותו כרכב אספנות?

חוה ראובני:


כן. 

היו"ר אופיר אקוניס:


 כלומר יכול להיות רכב שגילו 30 שנה ויותר ואיננו נחשב כרכב אספנות? 

חוה ראובני:


נכון. 


לפי התקנות דהיום רכב אספנות עושה טסט פעם בחצי שנה. רישיון הרכב שלו ניתן לו כל פעם לחצי שנה. אחד מהיתרונות, שהוא לא חייב להיות בתוקף רצוף. יכולים לעשות טסט לחצי שנה ואז אין עניין להשתמש בו, ואז אפשר לחדש את הרישיון מחדש עם הפסקה, בעוד שרכב רגיל אם יש הפסקה בתוקף הרישיון שלו תמיד צריך לחדש עם תוקף רטרואקטיבי, כולל אגרות, כולל הכול. 


אנחנו מציעים לאפשר תוקף שהחידוש שלו יהיה לשנה שלמה, ובד בבד לחייב להוסיף את הרכב הזה לקבוצת כלי הרכב שחייבים בבדיקת חורף מידי שנה. זאת תוצאה שמושגת במילא בדרך של חידוש של חצי שנה כי מן הסתם בדיקה אחת נעשית סמוך יותר לעונת החורף. 

היו"ר אופיר אקוניס:


 כלומר, במקום טסט פעם בחצי שנה יהיה טסט פעם בשנה וכן חובה לבצע בדיקת חורף. במדינה שלנו צריך לעדכן את נושא בדיקות החורף בגלל שאין כאן חורף יותר ... אבל על בדיקת חורף עדיין חלים הכללים של חורף אמיתי. יוצאים מנקודת הנחה שהוא קיים. 

חוה ראובני:


אנחנו יוצאים מתוך הנחה שב-1 באוקטובר בכל שנה אנחנו נכנסים למצב חורף. כך מניחות תקנות התעבורה. 

היו"ר אופיר אקוניס:


כך קובעות תקנות התעבורה? אני חייב להגיד לך שלפי שירות החיזוי הרשמי, ששייך למשרדך, החורף מתחיל ב-21 בדצמבר.

חוה ראובני:


זה נוגע לאסטרונומיה אני חושבת. 

קריאה:


 את הרכב צריך להכין קודם. 

חוה ראובני:


אבל מ-1 באוקטובר צריך להיערך לחורף, וחובת הדלקת אורות היא מ-1 בנובמבר. זאת ההצעה שלנו. כך קובעות תקנות 1 ו-2 המוצעות. 

היו"ר אופיר אקוניס:


 עד מתי נמשך החורף אצלכם?

לאה ורון: 


אל תציע למשרד התחבורה להביא לוועדת הכלכלה עוד תקנות. ממילא יש עומס גדול ... 

חוה ראובני:


מבחינת הדלקת אורות – עד 31 במרס. 

היו"ר אופיר אקוניס:


 בסדר. אני חושב שהתאריך הרשמי אחר, 1 במרס, אבל בסדר, נשאיר את זה כך. 


ל"מועדון החמש" יש הערות על התקנה, או שאתם רוצים לברך עליה? גם זה אפשרי. אפשר להגיד גם דברים טובים, לא חייבים להעיר הערות. 

נחום קדמיאל:


אני יושב-ראש "מועדון החמש". אנחנו רוצים לברך על התקנות. זה הישג טוב למורשת הרכב במדינת ישראל. נמשיך לשמור על הרכבים העתיקים, שהם חלק מן ההווי של המדינה הזאת. 

היו"ר אופיר אקוניס:


 בקיצור, אתם בעד. 

נחום קדמיאל:


אנחנו מאוד-מאוד בעד. 

זאב ולדימיר טנדט:


אני רוצה רק להדגיש שהמכוניות האלה, אפשר להגדיר אותן כחדשות. בזמן השיקום הן מפורקות לחלוטין ומשוקמות כמו רכב חדש, כך שבטיחות הרכב גבוהה יותר מאשר של רכב רגיל בן למעלה משנתיים שנוסע על הכביש והן עוברות רמה גבוהה של שיקום. 

היו"ר אופיר אקוניס:


יפה. 

זאב ולדימיר טנדט:


יש גם ייבוא של מכוניות אספנות שאף הן כחדשות. 

היו"ר אופיר אקוניס:


 כמה כלי רכב שנחשבים כרכבי אספנות נמצאים בישראל?

זאב ולדימיר טנדט:


מספרם הולך וגדל. כאשר המכוניות מגיעות לארץ, הן כמו רכבים במצב חדש. 

היו"ר אופיר אקוניס:


כמה רכבים שמוגדרים כרכבי אספנות יש בארץ?

נחום קדמיאל:


בארץ יש סדר גודל של 3,500 רכבי אספנות עם רישוי. 

צבי יוזנט:


יש להם טכוגרף? ...

היו"ר אופיר אקוניס:


 לא, אבל לפי התקן של איכות הסביבה "יורו 5".

צבי יוזנט:


 יש להן ספידומטר מכני. 

היו"ר אופיר אקוניס:


 דרך אגב, הן ממוזגות? חלקן כן? אז זה מיזוג חדש. 

נחום קדמיאל:


כן, אלה עם המנועים הגדולים ממוזגות. הרכב שלי לא. 

היו"ר אופיר אקוניס:


אז מה אתה עושה?

נחום קדמיאל:


פותח שני חלונות. 

היו"ר אופיר אקוניס:


לא נעים. אני זוכר שהיה לי אוטו בלי מזגן. 

נחום קדמיאל:


דווקא נעים מאוד. 

זאב ולדימיר טנדט:


דרך אגב, יש לי רכב בן למעלה מ-50 שנים, של חברת קרייזלר, ויש לי רכב נוסף חדש מאותה החברה. בזמן הנהיגה שניהם באותה רמה. 

היו"ר אופיר אקוניס:


 יפה מאוד. ארגון המובילים לא נוגעים ברכבי אספנות. 

צבי יוזנט:


איגוד קציני הבטיחות בעד. 

היו"ר אופיר אקוניס:


 יפה. המשטרה?

רוית הופמן:


תומכים. 

היו"ר אופיר אקוניס:


 זה ממש מדהים. יפה. אז אנחנו נאשר את התקנות. אבל קודם נקרא אותן למען הסדר הטוב. 

חוה ראובני:


"בתוקף סמכותי לפי סעיף 70 לפקודת התעבורה (להלן – הפקודה), ובאישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:


תקנה 1 – תיקון תקנה 273ד לתקנות העיקריות
בתקנה 273ד(א) לתקנות התעבורה, התשכ"א-1961 (להלן – התקנות העיקריות), אחרי "10,000 ק"ג" יבוא "רכב אספנות"."


כאן מתווסף רכב אספנות לחייבי בדיקת חורף. 


תקנה 2 – תיקון תקנה 281א לתקנות העיקריות

"בתקנה 281א(א) לתקנות העיקריות, במקום "לששה חודשים" יבוא "לשנים עשר חודשים" ואחרי "273" יבוא "ו-273ד"."


זה הארכת תוקף רישיון הרכב, בכפוף לכך שיעשה לא רק טסט אלא גם בדיקת חורף.

בני זוהר:


יש לי שאלה. אם עברתי טסט בחודש אוקטובר ואז באוקטובר אני עושה גם בדיקת חורף. 

קריאה:


 אתה פטור מבדיקה נוספת. 

חוה ראובני:


תקנת בדיקת חורף פוטרת מזה. 

קריאה:


 אם הבדיקה 3 חודשים לפני החורף, אתה פטור.

היו"ר אופיר אקוניס:


קיבלת תשובה לשאלתך. היא ברורה וטובה. אנחנו מאשרים את התיקון לתקנה 273ד(א) ולתקנה 281א(א). 

חוה ראובני:


תקנה 3 היא יוזמה של יחידת "אתגר". אני מציעה שהם יציגו את הצורך ואת הרקע לבקשה. 

גל קפלן-הראל:


אני נציגת יחידת "אתגר" – יחידה ארצית של משטרת ישראל למלחמה בגניבות כלי הרכב. היא הוקמה לראשונה בשנת 1998, פורקה בשנת 2004 והוקמה מחדש בהחלטת הממשלה בנובמבר 2005. מאז הקמתה החדשה, אנו פועלים רבות, בין השאר במסגרת תיקוני חקיקה, להקניית כלים נוספים לאכיפה וטיפול בגניבות כלי הרכב. זה אחד הכלים. אני רוצה לציין בפני הפורום הזה שבמהלך 3 השנים האחרונות הבאנו לירידה של 35% בגניבות כלי הרכב. 


התיקון הנ"ל התבקש למעשה. אנו בהליך חקיקה צמוד מאוד, בשיתוף פעולה מעולה עם משרד התחבורה, וזה בשל הצורך שלנו כשאנו נכנסים במסגרת תפקידנו למוסכים, למגרשים לסחר בכלי רכב ולכל מקום שעיסוקו ברכב כאשר אנו נתקלים בכלי רכב שיש בהם בעיות בטיחותיות. עד היום התקנה חייבה שהודעת איסור שימוש ברכב תינתן רק בזמן הנהיגה, לנוהג ברכב. אם אנחנו נכנסים למגרש של מכירת מכוניות משומשות וסייר או בוחן מטעם המשטרה בודק רכב ומגלה שיש בו ליקויים בטיחותיים, אין לו יכולת למסור הודעת איסור שימוש והרכב הנ"ל מועבר לאזרח, נמכר לאזרח תמים ולא אחת גם בבדיקה במכוני הרישוי לא יכולים לעלות על תקלות בטיחותיות בו. כאן אנו רוצים להביא את הצורך בתיקון הזה, שיאפשר מסירת הודעת איסור שימוש ברכב גם כאשר הוא במצב נייח. 

 
דוגמה נוספת ניתן למצוא במוסכים בזמן תיקון. עוד פעם, לא מדובר על כל תיקון. מדובר על מוסך שיש בו תיקון לא בטיחותי לרכב, כמו חיתוכים שאסורים על-ידי משרד התחבורה בשלדות הרכב, או רכב שמועבר על גבי גרר אחרי תאונה קשה והוא לא כשיר לנסיעה על הכביש. לא אחת אנחנו נתקלים בגררים שמעבירים לתיקון בשטחים ואין לנו יכולת לטפל באותו כלי רכב, הוא נכנס לשטחים לתיקון במוסך לא מורשה ואנו יכולים רק לאפשר לו לעבור. זה הרקע.

היו"ר אופיר אקוניס:


 בפסקה (1) בתקנה 3 כתוב: "אחרי 'ימסור לנוהג בו' יבוא 'או למי שמחזיק ברכב'."

גל קפלן-הראל:


יש לנו תוספת קטנה בהתראה של הרגע האחרון. אנחנו מבקשים שייאמר: "או למחזיק ברכב שיש בידיו את רישיון הרכב". אנחנו מבקשים ברגע האחרון להוסיף את זה. 

גבי בן הרוש:

את מתכוונת אולי "בבעלותו". 

גל קפלן-הראל:


לא. "מחזיק ברכב". 

גבי בן הרוש:

ואם הוא מאכער שסתם החזיק רישיון של מישהו? למה לא לומר "בבעלותו"?

גל קפלן-הראל:


כי לא תמיד הבעלים של הרכב נוהג ברכב. 

גבי בן הרוש:

יש כאן פִרצה. 

היו"ר אופיר אקוניס:


תסבירי את התיקון. 

גל קפלן-הראל:


התיקון החדש למעשה מחיל את הצורך בהעברת איסור השימוש למי שמחזיק את רישיון הרכב. למה? כי השוטר במעמד מסירת הודעת איסור השימוש חייב לקחת את רישיון הרכב. בשביל להוציא לפועל את הודעת איסור השימוש חייבים שהוא יחזיק את רישיון הרכב. 

היו"ר אופיר אקוניס:


אילו כלים יש לשוטר בעניין הבדיקה הטכנית? הבדיקה נעשית רק במוסכים?

גל קפלן-הראל:


לא. בכל מקום שהרכב עומד במצב נייח.

גבי בן הרוש:

אבל זה רק לבוחן. 

גל קפלן-הראל:


לסייר של המשטרה או לבוחן של משרד התחבורה. 

היו"ר אופיר אקוניס:


זה לא כתוב. 

גל קפלן-הראל:


זה מופיע בתקנה הקיימת. 

לאה ורון: 


אבל רישיון הרכב מצוי אצל נוהג הרכב. לא אצל מי שמחזיק ברכב. 

גבי בן הרוש:

אמרתי שבדרך כלל מי שצריך להראות תקלות זה בוחן. שוטר רגיל, איך הוא יכול לדעת אם האוטו לא תקין?

גל קפלן-הראל:


זה כתוב בתקנה 307. 

גבי בן הרוש:

אבל אני שואל שאלה פרקטית. זה חשוב יותר ממה שכתוב. האם שוטר רגיל יכול להגיד שהבלמים לא בסדר? איסור שימוש רק בוחן יכול לתת. אם זה בוחן אז אין לי הערות. 

גל קפלן-הראל:


באשר לשאלה על המחזיק ברישיון, הכוונה למשל לסוחר רכב שמציג כלי רכב למכירה. הוא מחזיק ברישיון הרכב ומבצע אחר-כך העברת בעלות. בזה הכוונה ל"מחזיק".

לאה ורון: 


אז צריך לכתוב שהכוונה לסוחר הרכב, ואין הכוונה אליי, שאני יושבת בבית ומסרתי את רכבי למישהו אחר שנוהג בו. 

היו"ר אופיר אקוניס:


 נכון. 

גל קפלן-הראל:


אבל זה לא רק סוחר רכב. 

היו"ר אופיר אקוניס:


 הקושי חל לא על הסוחרים, אלא על האזרחים התמימים. 

שגית שועלי:


התקנה למעשה באה להגן על האזרחים התמימים. כפי שהיא היתה בעבר, היא חלה למעשה רק על נהגים. אפשר היה לתת איסור שימוש רק לנהג. עכשיו מחילים את זה גם על מחזיקים. אנחנו לא רוצים להחיל את זה על מחזיק תמים. נניח שהרכב הורד מן הכביש או שניתנה הודעה, אזרח תמים קנה את הרכב מן המגרש ולא יודע על כך שום דבר. לכן אנחנו רוצים להחיל את זה רק על מי שמחזיק את רישיון הרכב. אם היה איסור שימוש אז לא היה לו רישיון רכב ביד. 

חוה ראובני:


מי שברשותו הרכב עם רישיון הרכב, וברכב יש ליקויים חמורים שאותרו על-ידי בוחן, על-ידי מי שמוסמך, ונמצא שם גם רישיון הרכב, גם אם הרכב לא במצב נסיעה אפשר יהיה לתת הודעת אי-שימוש בגלל הליקויים החמורים. אין שינוי בתהליך, למעט העובדה שאנחנו מרחיבים את המקרים, לא רק על רכב בתנועה שיש בו נוהג אלא גם על רכב עומד. 

לאה ורון: 


הבוחנים של המשטרה בוחנים כלי רכב שעומדים בצדי הדרך או ליד הבית בחניה?

רוית הופמן:


במצב הנוכחי לא, כי החוק לא מאפשר את זה. התיקון עכשיו יאפשר לשוטרי יחידת "אתגר" לתת הודעת איסור שימוש לרכב שנמצא במצב נייח. אבל כאן אנחנו כן רוצים לבוא לקראת האזרח. אנחנו אומרים: מי שמחזיק ברכב חייב שיהיה בידיו רישיון הרכב על מנת שהשוטר יוכל לקחת את זה. אז בעצם מוטלת חובה על המחזיק לוודא שיש רישיון רכב. 

לאה ורון: 


ליחידת "אתגר" יש כוונה לשלוח בוחנים לחניונים של כלי רכב על מנת לבדוק שכלי הרכב הנייחים אינם תקינים?

רוית הופמן:


לא. 

היו"ר אופיר אקוניס:


 איך זה יפעל?

גל קפלן-הראל:


זה יעוגן במסגרת הנהלים של המשטרה, תוך הפעלת שיקול הדעת בהפעלת הסמכות הזאת וכלפי מי תופנה והיכן תיאכף. 

היו"ר אופיר אקוניס:


 הכוונה לפעילות יזומה?

גל קפלן-הראל:


זה במסגרת פעילות יזומה מול הגורמים המשפיעים ביותר בשוק הרכב, שיש להם השלכה על הצרכנים, על הציבור הרחב. 

לאה ורון: 


אתם שוב חוזרים לדבר על הסוחרים. 

גל קפלן-הראל:


לא רק. 

לאה ורון: 


מי עוד?

גל קפלן-הראל:


מגרשי הסדר, מוסכים, גררים, גרר שמעמיס עליו רכב ונוסע אתו והרכב לא כשיר בטיחותית ואנחנו נתקלים בו לדוגמה במחסום בדרך לשטחים. כעת אין לנו יכולת לפקח. 

איתי עצמון:


 למה כוונתכם עוד כאשר אתם מדברים על "מחזיק"? "מחזיק" זה מי שברשותו הרכב?

גל קפלן-הראל:


כן, ויש לו את רישיון הרכב. 

איתי עצמון:


 כלומר זה לא מקרה שנתתי את הרכב שלי למישהו. אני מחזיק ברכב והרכב עכשיו נמצא אצלי, חונה על-יד הבית שלי? למה הכוונה בדיוק?

גל קפלן-הראל:


לא, אתה נתת למישהו את הרכב. 

איתי עצמון:


 כלומר הרכב לא ברשותי. אמרת קודם שהרכב ברשותו. אני לא מבין כל-כך את ההגדרה. 

חוה ראובני:


אם הרכב שלך ונתת אותו למישהו אחר, המישהו האחר הזה הופך להיות המחזיק. אם הכנסת את הרכב למוסך - - - 

איתי עצמון:


לפי דעתי צריך לחדד את ההגדרה "מחזיק ברכב".

חוה ראובני:


נכון לעכשיו הכוונה למובן המילולי של העניין, של החזקה בפועל. 

איתי עצמון:


 צריך לחדד את זה. 

לאה ורון: 


אז צריך להוסיף את המילה "בפועל". 

איתי עצמון:


 נקבע את הנוסח המדויק בהמשך, אבל צריך להבין את הכוונה. כרגע לדעתי זה קצת עמום. 

קריאה:


 אתה צודק. צריך להיות "בבעלותו". 

קריאות:


לא, לא. "ברשותו" ולא "בבעלותו". 

חוה ראובני:


אחרת, אפשר לתת אותו לשימוש רק לבעל הרכב. 

רוית הופמן:


הסיבה שסברנו שצריך להגדיר "מחזיק", מאחר וכרגע הנוסח של התקנה לא מגדיר מי הוא מחזיק ולכאורה כל אדם, אפילו אדם ששומר על מגרש חניה, גם הוא מחזיק ברכב כי הרכב נמצא בתוך המגרש. לכן אנו סבורים שיהיה נכון לחדד את ההגדרה על מנת שזה לא יפגע באזרחים תמימים או אפילו בבעלים שחוזר אחר-כך לנהוג ברכב. החשיבות היא בכך שהמחזיק יחזיק בידיו את רישיון הרכב על מנת שהשוטר, שייתן הודעת איסור שימוש, יוכל ליטול את רישיון הרכב. 

היו"ר אופיר אקוניס:


 איך היועצת המשפטית של משרד התחבורה מציעה לנסח את זה? את רוצה להוסיף את המילה "בפועל"?

רוית הופמן:


אנחנו רוצים לקבוע בפסקה (1): "ימסור לנוהג בו או למי שמחזיק ברכב ובלבד שיש בידיו את רישיון הרכב". 

איתי עצמון:


 והרכב היה ברשותו. 

רוית הופמן:


מי שמחזיק ברכב – ברור שהוא - - - 

איתי עצמון:


 לא בהכרח. זה לא כל-כך ברור. 

צבי יוזנט:


אם הוא מחזיק ברכב ויש לו רישיון, זאת אומרת שמישהו נתן לו את הרכב עם הרישיון. אם הוא גנב את הרכב אז יורידו אותו מן הכביש.

חוה ראובני:


גם גנב הוא לכאורה מחזיק אם אנחנו לא מגדירים. 

צבי יוזנט:


אז יקחו לו את הרישיון. 

היו"ר אופיר אקוניס:


הכוונה הובהרה. אני מציע שנאשר את התקנה ואדוני היועץ המשפטי, אתה תנסח אותה. 

איתי עצמון:


 יש לי שאלה נוספת לפני כן. עדיין לא קראנו את התקנה. אולי כדאי לקרוא אותה. 

היו"ר אופיר אקוניס:


 נקרא, ואז תעיר את הערתך, נאשר ואתם תמשיכו לדון על הנוסח המדויק, האם להוסיף את המילה "בפועל" או לא, או "ברשותו" וכדומה. תמשיכו את ההידברות ביניכם. 

חוה ראובני:


תקנה 3 – תיקון תקנה 308 לתקנות העיקריות

"בתקנה 308(א) לתקנות העיקריות – 

(1)
אחרי "ימסור לנוהג בו" יבוא "או למי שמחזיק ברכב";"


אנחנו לא מתנגדים להערה של המשטרה. 

איתי עצמון:


 בכפוף לתיקוני הנוסח. 

חוה ראובני:

"(2)
במקום הקטע החל במילים "ויעביר לה את רישיון הרכב" עד המילים "תעודת אי שימוש" יבוא "ויטול מהנהג או ממי שמחזיק ברכב, לפי הענין, את רישיון הרכב; שוטר כאמור בתקנת משנה זו רשאי לעכב את מתן ההודעה לרשות הרישוי ל-48 שעות, ואם הוכח להנחת דעתו כי הרכב תוקן תוך 48 שעות משעת מסירת הודעת אי-שימוש כאמור, יחזיר את רישיון הרכב לבעל הרכב או למי שנמסרה לו הודעת אי השימוש."


צריך לתאם את הנוסח הקיים לתיקון מבלי לשנות את המהות, שיש ליקויים שבגינם לא מונעים אפשרות נסיעה למוסך, לא מזינים ביטול רישיון הרכב למרשם כלי הרכב במשרד הרישוי. 

היו"ר אופיר אקוניס:


אני מציע להאריך את זה ל-72 שעות, אם למשל זה קורה ביום שאין בו עבודה. 

חוה ראובני:


אנחנו מדברים על רכב שלא אמור לנסוע. המקום היחידי שהוא אמור לנסוע אליו הוא המוסך. 

היו"ר אופיר אקוניס:


אני מדבר על החזרת הרישיון. 

חוה ראובני:


לא בטוח שזה מקל בהכרח. 

היו"ר אופיר אקוניס:


כתוב: "אם הוכח להנחת דעתו כי הרכב תוקן תוך 48 שעות ... יחזיר את רישיון הרכב". לפעמים הוא לא יכול לתקן אותו בתוך 48 שעות.

צבי יוזנט:


האם הוא לא יכול לבקש ארכה מן המשטרה אם יש בכך צורך? הוא יכול. 

חוה ראובני:


צריך לשאול את המשטרה אם הם נותנים ארכה. 

היו"ר אופיר אקוניס:


לא, השוטר בשטח לא יידע שהוא קיבל ארכה. הוא יגיד למי שמיירט לו את המכונית שיש לו 48 שעות. הוא לא יפעיל הרי שיקול דעת. 

רוית הופמן:


אצטרך לבדוק את זה ולחזור אליכם עם תשובה. 

היו"ר אופיר אקוניס:


 יש הרי שבתות, יש ימי שבתון. 

חוה ראובני:


בכל מקרה אסור לנסוע ברכב הזה, גם ב-48 השעות. ההבדל, שעד 48 שעות ההודעה לא מועברת לרשות הרישוי ואז הוא יכול לבוא למשטרה ולקחת מחדש את רישיון הרכב שלו. אם עברו 48 שעות, זה נכנס למחשב של משרד התחבורה ואז הוא צריך ללכת לרשות הרישוי. כך או כך, הוא צריך להוכיח את תיקון הליקויים. השאלה רק איפה הוא מקבל בחזרה את הרישיון. זה מעבר דרך מחשב משרד התחבורה, הודעת אי-שימוש שנכנסת ויורדת ברגע שהרכב מתוקן. 

רוית הופמן:


יש לזכור שלא סתם נקבע פרק זמן של 48 שעות. אחרי הכול מדובר ברכב לא תקין ויש לכולם אינטרס שהרכב יתוקן בזמן המהיר ביותר האפשרי. לא סתם נקבע פרק הזמן הזה. 

היו"ר אופיר אקוניס:


אם השוטר לוקח את הרישיון לידיו, איך הרישיון מגיע לרשות הרישוי?

רוית הופמן:


השוטר לוקח את הרישיון ומשאיר אותו בידיו לפרק זמן של 48 שעות. 

חוה ראובני:


ברגע שזה מדווח, הרישיון יוחזר רק דרך משרד הרישוי. 

היו"ר אופיר אקוניס:


אז איך הנהג יוכל לקבל את זה במשטרה?

חוה ראובני:


הוא לא יוכל, אלא רק ב-48 השעות הראשונות עד הדיווח. 

לאה ורון: 


שואל יושב-ראש הוועדה מדוע לא להאריך את התקופה, הן של הדיווח והן של החזקת הרישיון על-ידי המשטרה. 

חוה ראובני:


כדי לצמצם את הסיכון שייעשה ברכב שימוש אחר זולת נסיעתו למוסך לשם תיקונים. אם ייתנו 72 שעות, הוא יאמר: טוב, אקח אותו למוסך לא היום אלא מחרתיים ובינתיים אשתמש בו. 

היו"ר אופיר אקוניס:


 בקיצור, אתם לא סומכים על הישראלים שיעשו את זה במהרה. 

רוית הופמן:


לא סתם נותנים הודעת איסור שימוש. זה במקרים שמצדיקים באמת איסור שימוש, כשהרכב מהווה סכנה לעוברי הדרך האחרים. 

היו"ר אופיר אקוניס:


 אגב, איך אתם מזהים את הסכנה? איך אתם מיירטים את הרכב?

גל קפלן-הראל:


על-ידי בדיקה של סייר.

היו"ר אופיר אקוניס:


בדיקה אקראית?

גל קפלן-הראל:


גם בדיקות אקראיות בשיתוף עם משרד התחבורה, וגם בדיקות יזומות שלנו. נכנסים למגרשים ולמוסכים באופן יום-יומי ובודקים. 

חוה ראובני:


או במקרי תאונה. 

איתי עצמון:


 השאלה שלי על הנוסח, מה קורה בעצם עם נטילת הרישיון? ניתן לעכב את מתן ההודעה לרשות הרישוי ל-48 שעות, אבל רישיון הרכב עדיין יהיה בעצם בידי השוטר למשך אותן 48 שעות? 

חוה ראובני:


נכון.

היו"ר אופיר אקוניס:


 הוא לא יוכל לנהוג על רכב אחר?

חוה ראובני:


לא מדובר על רישיון הנהיגה אלא על רישיון הרכב. הנהג יקבל הודעת אי-שימוש עם התנאים, מה הוא צריך לתקן, כולל במקרים שלא מצריכים גרר. כאשר הרכב הזה יכול לנסוע למוסך יהיה כתוב בהודעת אי-שימוש שהוא יכול לקחת אותו לתיקון.

איתי עצמון:


 אבל זה לא כתוב. 

חוה ראובני:


בתקנה זה לא כתוב. הודעת האי-שימוש מפרטת את זה. 

לאה ורון: 


אולי תסבירו לוועדה מה כוללת הודעת האי-שימוש. 

חוה ראובני:


מה שאתן מציגות הוא לא הודעת האי-שימוש, אלא הודעה לבעל הרכב שניתנה הודעת אי-שימוש לנוהג. הוועדה מבקשת לראות את הנוסח של מה שנותנים לנהג בפועל.

צבי יוזנט:


יש טופס שנותנים כאשר מוסרים הודעת אי-שימוש לרכב. 

שגית שועלי:


הודעת האי-שימוש כוללת הודעה שמרגע זה אסור להשתמש ברכב, ומפרטת את הליקויים שבגינם אסור להשתמש ברכב. 

לאה ורון: 


עו"ד עצמון שאל אתכם לגבי הרישיון הזמני. מאחר ולקחו את רישיון הרכב הקבוע - - - 

צבי יוזנט:


לא ניתן רישיון זמני. 

קריאה:


מותר לו לנסוע עד למוסך.

צבי יוזנט:


יש סוג של תיקון נדרש שבגינו אתם מאפשרים לנסוע עד המוסך, כאשר התיקון הנדרש הוא לא עניין בטיחותי ולכן אין סכנה לתאונה. לפעמים מוצאים ליקוי בטיחותי, שאז צריך להביא גרר. במקרה כזה אין לרכב שום אפשרות לנסוע. צריך להזמין גרר ולהוביל אותו ישירות מן המקום אל המוסך. 

חוה ראובני:


כאשר זה ליקוי שלא מחייב גרירה אז מסומן בטופס הודעת אי-שימוש שהוא רשאי לנסוע למוסך. 

קריאה:


כתוב שם שהרישיון נמצא אצל השוטר ושהוא רשאי לנסוע למוסך בלבד. 

היו"ר אופיר אקוניס:


צריך לכתוב את זה. 

חוה ראובני:


זה לא רישיון זמני. זה אישור תנועה. 

היו"ר אופיר אקוניס:


נכתוב את זה כאן: "אישור תנועה עד המוסך", כפי שאמר מנהל רשות הרישוי לשעבר. 

שגית שועלי:


השאלה אם זה דבר שצריך להיות מוסדר בתקנה. הרי אנחנו לא משנים עכשיו את התקנה. 

איתי עצמון:


 העליתי כרגע בעיה שמתעוררת ואולי כדאי כן לשלב את זה.

היו"ר אופיר אקוניס:


עדיף שזה ייכלל בנוסח. המובן מאליו מוטב שייאמר. מה הבעיה לכלול את זה?

שגית שועלי:


אם זה כתוב בגוף הודעת האי-שימוש אז למה לכתוב את זה בתקנה?

חוה ראובני:


התקנה תפנה אולי להודעת האי-שימוש.

היו"ר אופיר אקוניס:


 תפנו. לא יתכן שזה יישאר בלי כלום. 

חוה ראובני:


בתקנה 308(ד) כתוב: "לא ישתמש אדם ברכב שעליו נמסרה הודעת אי-שימוש, אלא לשם נסיעה לתיקונו או למילוי התנאים שפורטו בה" – וכאן נוסיף: "ובלבד שרשות לכך ניתנה בהודעת אי-השימוש", או "וככל שהודעת אי-השימוש מתירה נסיעה כאמור", או משהו כזה – הרשות לנסוע לתקן. הרי יהיו מקרים שאפילו את זה הוא לא יוכל לעשות.  

גבי בן הרוש:

יש לי בעיה עם משטרת ישראל, גם כפי שהדברים היום. הודעת אי-שימוש ניתנת והתחושה נוראית, ואנחנו מרגישים את זה במשאיות ובאוטובוסים. מורידים אותנו מן הכביש ואנו נדרשים ללכת לטסט. זה מחייב אובדן יום עבודה, זה מחייב להשבית את המשאית או את האוטובוס, וכאשר אנחנו מגיעים לטסט אומרים: על מה הורידו אתכם מן הכביש בעצם? הכול בסדר. אף אחד לא נותן דין וחשבון, השוטר או קצין המשטרה ממשיך בדרכו. אני שואל אתכם כמשטרה, אילו כלים יש לכם לבדוק ויזואלית האם הרכב תקין או לא תקין? זה המצאה שנתקלתי בה בבתי-המשפט באשר לנושאים של איכות הסביבה. אומרים שאוטו מזהם. האם בדקת אותו במכשירים? לא. ויזואלית. רבותי, אנחנו לא מן המאדים. אילו כלים יש לכם לבדוק ויזואלית אם האוטו תקין או לא? יש מִתקנים במוסכים וכללים איך לבדוק רכב. 

שגית שועלי:


בוחן תנועה – זו המומחיות שלו. לכן הוא עובר קורס של כמה חודשים. 

היו"ר אופיר אקוניס:


 גם אני שאלתי אם כתוב כאן לגבי בוחן תנועה. זה כתוב. גם אני שאלתי על הכלים שנמצאים בידיו. אתה התכוונת שכל שוטר יכול להוציא הודעת אי-שימוש?

גבי בן הרוש:

לבוחן התנועה אין כלים לבדוק את תקינות הרכב. אנחנו חווים את זה יום-יום. אי אפשר לבדוק ויזואלית. גם כדי לבדוק את חופשיות ההגה – אני מצטער, עליו להיכנס מתחת לרכב ולראות. בפועל הוא מסתכל מן הצד וטוען שההגה חופשי, למרות שהיצרן אומר שההגה צריך להיות חופשי. רבותי, אנחנו משלמים את המחיר מידי יום ואין לכם את הכלים לבדוק כשורה. גם אם הוא גמר תואר ותפקידו להיות בוחן – יש מוסכים ורק שם אפשר לבדוק. 


יש מצב חמור עוד יותר, שאוסרים שימוש ואומרים לנהג לנסוע. רבותי, אם תהיה אחר-כך תאונה קטלנית יוצא שבעצם נתתם אישור. אם חל איסור נסיעה אז תשלחו גרר ואל תתנו לרכב הזה לנסוע. 

משה יהודה:


אתם נותנים יותר מדי כוח לשוטר בשטח שאין לו את הכלים. 

שגית שועלי:


זה לא שוטר, אלא בוחן שעבר קורס ויש לו את הכלים, לא פחות מאשר לעובד במוסך, ואולי יותר. הוא גם יותר אובייקטיבי מעובד במוסך. יש כאן בוחני תנועה. אתם יודעים איזה קורס עובר בוחן תנועה?

גבי בן הרוש:

אני אומר לך מה קורה לנו במציאות. 

שוקי שדה:


אני מדבר כאן כמנכ"ל ארגון חברות ההסעה בישראל. יש בעיה חמורה מאוד שמחוקקים תקנות קטנות והתוצאה היא – אתן לכם דוגמה: רצועה צולבת שבה התופס לא נתפס נכון. בסדר, שיגידו שהכיסא הזה לא בסדר. אבל בפועל מורידים את האוטו מן הכביש, מטילים מייד במקום קנס של למעלה מ-1,000 שקל ואחר-כך הסיפור ממשיך במוסך. 

שגית שועלי:


לבוחנים יש הנחיות. הם לא מורידים על כל שטות רכב מן הכביש. גם החוק מפרש שמדובר ברכב שעלול לסכן את התנועה. לשם כך הם עברו קורס והם מומחים ובודקים אם יש כאן סכנה. 

שוקי שדה:


אבל לא רק על זה מורידים מן הכביש. 

שגית שועלי:


מורידים מן הכביש רק במקרה שיש סכנה, שהרכב במצב שמסכן, במידה ומסוכן לנסוע ברכב הזה. 

עוזי יצחקי:


כפי שנאמר כאן על-ידי המשטרה, יש ליקויים חמורים יותר וליקויים חמורים פחות. לפי זה גם ניידות הבטיחות של אגף הרכב פועלות, גם כדי לא להגיע למצב – וזאת התשובה גם למר שוקי שדה – שרכב לא תקין ימשיך לנוע על הכביש וחס וחלילה אחרי כן יקרה משהו.

שוקי שדה:


אבל בשל רצועה אחת מורידים רכב מן הכביש? יש לזה גבול. 

היו"ר אופיר אקוניס:


 ההערה שלך מופנית למשטרה.

שוקי שדה:


אנחנו בעד התקנות. אין מי שיותר מאתנו, ממר גבי בן הרוש וממני ומקציני הבטיחות רוצה לדאוג לרמת הבטיחות במדינה, בכל כלי רכב. אבל צריך לקבוע קריטריונים כלשהם, מינימום שממנו תהיה הורדת רכב מן הכביש, כי זה גורר אחריו קנסות בסכומי עתק וזה בעייתי. צריך לקבוע קריטריונים, שאם יש 20 רצועות פגומות צריך להוריד את הרכב מן הכביש, אבל בשל רצועה אחת להוריד את האוטו מן הכביש ולהטיל קנס של 1,000 שקל? אתם חושבים שקוטפים את הכסף הזה מן העצים?

גבי בן הרוש:

אתה יודע כמה דוחות אני מבטל? אז מה, לשוטר ששגה עשו משהו? לא. 

שגית שועלי:


אני חושבת שחרגנו קצת מנושא הדיון. 

צבי יוזנט:


אני צריך לצאת להגנת המשטרה. יחידת "אתגר" היא לא היחידה שבודקת מכוניות על הכביש. המטרה שלה למנוע גניבות רכב והיא לא בודקת רכבים על הכביש אלא הולכת למוסכים שידוע שבהם מפרקים רכבים, לכל מיני מגרשים שהיום אי אפשר לעשות בהם כלום. ערבבו כאן כמה דברים שונים. 

היו"ר אופיר אקוניס:


 זה הדבר העיקרי. מר עוזי יצחקי, אם מר גבי בן הרוש אומר שיש אי-הבנות, בעיקר באשר למובילים שהוא עומד בראשם, אז כדאי שתקבעו איזו פגישה משולשת עם משרד התחבורה ועם המשטרה כדי לבחון את הדברים. אתה דיברת על ההגה המשוחרר שלפי הוראת היצרן יכול להיות משוחרר ברמה מסוימת אבל המשטרה אומרת לך: לא, הוא לא יכול, ואז מורידים את הרכב מן הכביש. כאן צריכה להיות הידברות נפרדת שלא קשורה ליחידת "אתגר". 

גבי בן הרוש:

אנחנו נתקלים במקרים כאלה יום-יום, ונמאס. לפעמים במקום לנהל חברה עליך להיות פקיד כאשר אתה מקבל דוחות – ואני כבר לא מדבר על המתנדבים של המשטרה – שאין בהם שום היגיון. 

היו"ר אופיר אקוניס:


 אגב, אני מצטרף להערתו של מר גבי בן הרוש לגבי המתנדבים של המשטרה, שהם מצוינים כאשר הם עושים עבודה התנדבותית אבל לפעמים הם סבורים שהם קצת יותר מאשר הם צריכים להיות. כאשר הם עוצרים זקנות ליד בית-אבות ברמת-אביב או בירושלים – זה לא המטרה. תעצרו את הפורעים, את אלה שנוהגים באיילון ו"חותכים" ב-140 קמ"ש. אלו הבעיות, ולא הזקנות שיוצאות מבית-האבות ברמת-אביב, שעוצרים אותן ובודקים להן את הרישיון ויוצרים גם פקק תנועה עד היציאה מתל-אביב. צריך לכנס קצת את המתנדבים. דרך אגב, זה דיון נפרד, אני מסכים, אבל אם מר גבי בן הרוש כבר העלה את נושא המתנדבים אז אני מעיר. 

קריאה:


המתנדבים לא רלוונטיים לתקנה הזאת. 

גבי בן הרוש:

הכול בסדר, אבל מספיק שיתחבאו מאחורי העצים וישגעו לנו את השכל. לא כל יום אני נפגש אתכם כאן.

היו"ר אופיר אקוניס:


 אתה מנצל את ההזדמנות כדי להעלות נושאים, וטוב שאתה מעלה אותם. אני מציע שתאמרו לו שתקיימו אתו איזו הידברות. מר גבי בן הרוש, יקיימו אתך בנושא הזה הידברות נפרדת. אני מאשר את התיקון לתקנת משנה 308(ד). התיקון יבהיר כי "השימוש ברכב שנמסרה עליו הודעת אי-שימוש יהיה בהתאם לאישור זמני או אישור שיינתן במסגרת הודעת אי-שימוש". הנוסח יתואם בהמשך. התקנה אושרה עם השינויים שהודענו עליהם. 

חוה ראובני:


תקנה 4 – תיקון תקנה 321 לתקנות העיקריות

"בתקנה 321 לתקנות העיקריות, בסופה יבוא:

"(ה)
לא יותקן ברכב מסוג N3 כיסוי המסתיר את הברגים או האומים, המחברים את האופן לסרן.""


דהיינו: טאסות, בעברית מצועצעת. 


רכב מסוג N3 זה משאיות כבדות. יוכלו להציג כאן פרטים, אבל התברר שזה יוצר סכנה בטיחותית. 

היו"ר אופיר אקוניס:


 מה אומר בעברית המשפט שקראת עכשיו?

חוה ראובני:


שלא יהיו טאסות על הגלגלים במשאיות כבדות. 

שמעון ולינסקי:


אספר לכם את הרקע. לפני כמה שנים בתאונה עף גלגל ממשאית והרג את אלופת ישראל ברכיבה על אופניים שרכבה באותה עת על אופניה. הסתבר שהאוטו הזה תיקן פאנצ'ר, זה היה מערבל בטון, ואחרי תיקון פאנצ'ר במשאית כבדה כזאת יש הנחיה לחזק את האומים של הגלגל אחרי כ-100 קילומטרים. הנהג שכח כנראה לעשות את זה. תוך כדי חקירת התאונה הגענו למסקנה שאם לא היתה על הגלגל של המשאית טאסה הוא היה עושה את זה. 

קריאה:


 היו רואים את זה. 

שמעון ולינסקי:


אז הוחלט על התיקון הזה. 

גבי בן הרוש:

מצער שאישה נהרגה בשל זה, אבל אני מבקש ממשרד התחבורה להירגע כבר. אחרי כל תאונה אתם "רצים" עם תקנות, כמו אחרי תאונת אוטובוס הפנויים והפנויות ש"רצו" לקבוע תקנה על חגורות בטיחות, וכך עוד ועוד תקנות. אני לא מכיר טאסות במשאיות. אני מכיר במכוניות פרטיות ששמים טאסה בשביל להשוויץ. 

קריאה:


 זה היה אלתור. 

גבי בן הרוש:

מישהו אוכף את התקנות הללו? חלה אחריות בחוק על מישהו? העיקר כל אוטובוס השקיע 25,000 שקל והחגורות נותרו לקשירת הסל. תירגעו עם התקנות האלה. אני לא מכיר טאסות במשאיות, אין לנו. בכל מקרה "רצים" אחרי התאונות. כאשר יש תאונה בצומת – מייד מתקינים רמזור. אם אתם חושבים שזה יתרום משהו לבטיחות, מבחינת האחריות של הנהג שהחליף גלגל, ברור שאם הוא נהג מקצועי עליו אחרי 50 קילומטר לעצור ולחזק את ההברגה, זה נכון. עם טאסה או בלי טאסה, הגלגל יעוף אם הנהג לא חיזק אותו. אף אחד לא נוסע אחרי משאית לראות אם הוא חיזק את ההברגה. אם זה מה שיעשה לכם את היום - - - 

היו"ר אופיר אקוניס:


 אבל אין לך התנגדות. 

גבי בן הרוש:

לא. בסדר. 

חוה ראובני:


הוא אומר שאנחנו אוסרים להתקין משהו שלא קיים במילא. 

היו"ר אופיר אקוניס:


 מר גבי בן הרוש מעיר הערות לידיעתכם ואחר-כך מסכים. 

גבי בן הרוש:

רק כהערה בונה. יש דברים שיש להם היבט בטיחותי, כפי שאמר מר שוקי שדה, ובהם אנחנו לא מתפשרים – זה מערכות אוויר, בלמים, הגה. לא מתפשרים. אבל יש דברים שהם בשוליים ולא צריך בעקבות כל מקרה טרגי לרוץ ולקבוע תקנות. אף אחד גם לא יאכוף את זה. אז בספר החוקים תהיה עוד תקנה. 

קריאה:


 למה צריך לאכוף? לנהג אין אחריות? הוא לא חייב לדעת מה עליו לעשות?

גבי בן הרוש:

אחר-כך בארבע עיניים אגיד לך איזו אחריות יש לנהג. 

דן לינק:


אני מבקש להעיר, שלא כל דבר צריך לעשות באופן שאפשר יהיה או צריך יהיה לאכוף אותו. שם היה מדובר באלתור, כאשר התקינו משהו מאולתר. אין ספק שאילו לא היתה שם טאסה הרי גם עובר-דרך רגיל שהיה עוצר ברמזור על-יד המשאית ורואה שחסרים שני אומים מתוך עשרה היה אומר לנהג המשאית, ולא רק שוטר. לכן טוב מאוד שיש את התקנה הזאת שמדברת על כיסוי. היא לא מדברת על טאסות, אלא על כל אלתור. 

היו"ר אופיר אקוניס:


 תודה. תקנה 4 שמתקנת את תקנה 321, אושרה. 


תקנה 5 עוסקת בטכוגרף. רצית למסור הודעה?

עוזי יצחקי:


אני רוצה לציין שהתיאום בין כל הגורמים לא הושלם בעניין הזה.

לאה ורון: 


בין אילו גורמים?

עוזי יצחקי:


בין משרד התחבורה, איגוד המובילים ואיגוד המסיעים. לכן אני מבקש שלא להעלות את התקנה הזאת. 

היו"ר אופיר אקוניס:


כלומר תמשיכו בהידברות. תביאו את התקנה כאשר תסיימו את ההידברות. 

גבי בן הרוש:

יש הנחיה של הוועדה הזאת למשרד התחבורה, שקיימת כבר עשרות שנים, לא לבוא לכאן עם תקנות אלא רק כאשר כל הגורמים יגיעו לתיאום.

היו"ר אופיר אקוניס:


 מאה אחוז. שמעת, כאשר התקנות יושלמו הן יחזרו לוועדה ויבקשו לאשר אותן. 

גבי בן הרוש:

אגיד לך מדוע אני מעיר, כי אם לא הייתי מגיע יתכן שהתקנה הזאת היתה עוברת, וחבל. 

היו"ר אופיר אקוניס:


 דווקא היוזמה להודעה היתה של משרד התחבורה. 

גבי בן הרוש:

כי בהפסקה שהיתה בדיון אמרתי להם שחבל שנתקוטט. הם יודעים שבדרך כלל יש תיאומים בינינו לפני שבאים לוועדה. 

היו"ר אופיר אקוניס:


 מצוין. אחזור על מה שאמרתי: כאשר תסיימו את ההידברות תחזרו לוועדה עם התקנה. התקנה הזאת לא עולה עכשיו על סדר היום. תודה רבה. 

חוה ראובני:


תקנה 6 – תחילה

"תחילתן של תקנות 1 ו-2, 30 ימים מיום פרסומן של תקנות אלה (להלן – יום הפרסום), ותחילתה של תקנה 4, 60 ימים מיום הפרסום."

איתי עצמון:

מה עם תקנה 3?

חוה ראובני:


תקנה 3 תיכנס מיידית לתוקף. אם לא אמרנו כלום אז זה באופן מיידי, עם הפרסום. 

רוית הופמן:


אם זה נכנס מיידית עלינו רק לעבור על הנוסח ולוודא שהוא מוסכם.

איתי עצמון:


 התקנה נכנסת לתוקף עם הפרסום. הפרסום לא יהיה עד שלא יתואם הנוסח. 

חוה ראובני:


הנוסח של תקנה 3 יתואם גם מול המשטרה ולא רק מול היועץ המשפטי של הוועדה. 

היו"ר אופיר אקוניס:


 הפרסום יהיה רק אחרי הנוסח, ואז הכניסה לתוקף תהיה מיידית. 


תודה רבה. הישיבה נעולה. 

